UZNESENIE SÚDU PRE VEREJNÚ SLUŽBU
EURÓPSKEJ ÚNIE (prvá komora)
z 12. februára 2014
Vec F‑71/13
CL
proti
Európskej environmentálnej agentúre (EEA)
„Verejná služba – Dočasný zamestnanec – Povinnosť poskytnúť pomoc – Článok 24 služobného poriadku – Psychické obťažovanie zo strany nadriadeného – Zamietnutie žiadosti o začatie administratívneho vyšetrovania – Zjavne neprípustná žaloba“
Predmet:      Žaloba podaná podľa článku 270 ZFEÚ, ktorou CL v podstate navrhuje zrušiť zamietavé rozhodnutie, ktoré Európska environmentálna agentúra (EEA) prijala 20. septembra 2012 k jeho žiadosti z 21. mája 2012 o začatie administratívneho vyšetrovania s cieľom preukázať alebo presne vymedziť skutok obťažovania, ako aj zaviazať EEA, aby mu zaplatila sumu 25 000 eur
Rozhodnutie:      Žaloba sa zamieta. CL znáša svoje vlastné trovy konania a je povinný nahradiť trovy konania, ktoré vynaložila Európska environmentálna agentúra.
Abstrakt
Žaloby úradníkov – Predchádzajúca administratívna sťažnosť – Lehoty – Kogentný charakter – Preklúzia – Opätovné začatie – Podmienka – Nová skutočnosť
(Služobný poriadok úradníkov, články 90 a 91)
Úradníkovi alebo dočasnému zamestnancovi nie je dovolené, aby obišiel lehoty na podanie sťažnosti a žaloby stanovené v článkoch 90 a 91 služobného poriadku tým, že prostredníctvom návrhu spochybní predchádzajúce rozhodnutie, ktoré nenapadol v stanovenej lehote, keďže predloženie návrhu na preskúmanie rozhodnutia, ktoré nadobudlo právoplatnosť, môže byť odôvodnené len existenciou nových podstatných skutočností.
V úprave sporov zavedenej služobným poriadkom nemôže žiadosť o pomoc podaná úradníkom podľa článku 24 tohto služobného poriadku v žiadnom prípade viesť k tomu, že sa v jeho prospech obnoví už zaniknuté právo na podanie žaloby proti rozhodnutiu, ktoré uplynutím vyššie uvedených lehôt nadobudlo právoplatnosť.
(pozri body 26 a 27)
Odkaz:
Súd prvého stupňa: 22. septembra 1994, Carrer a i./Súdny dvor, T‑495/93, bod 21
Súd pre verejnú službu: 10. septembra 2007, Speiser/Parlament, F‑146/06, bod 22